Nuwe wetgewing het mes in vir “nie 100%-swart” liefdadigheidsorganisasiesAs ŉ nuwe voorgestelde wetgewing goedgekeur word, kan dit daartoe lei dat besighede swart ekonomiese bemagtiging (BEE)-punte verloor as hulle welsynsorganisasies ondersteun wat nie 100% swart begunstigdes het nie. Die departement van handel en nywerheid het ŉ skakel van die voorgestelde verandering van wetgewing op hul webwerf geplaas. Die voorstel was in die Staatskoerant van 5 Oktober gepubliseer. (Sien dit hier) Bridget Brun, ŉ Durbanse kenner van swart ekonomiese bemagtiging, het aan die media gesê die voorgestelde wetgewing gaan ŉ groot effek op welsynsorganisasies hê as dit goedgekeur word. “Dit beteken dat enige besigheid, wat liefdadigheidsorganisasie ondersteun wat Indiërs, bruin mense, wittes of selfs mense van Mosambiek of Zimbabwe help, nie voordeel sal trek van swart ekonomiese bemagtiging nie.” Joan van Niekerk, die hoof van Childline, het aan Platinum Weekly gesê die voorgestelde BEE-wysiging is belaglik. “Ons weet nie wat die ras van ŉ kind is as hulle ons bel nie. Dit is onvanpas om hulle te vra: ‘Is jy swart of hoe swart is jy’,” het sy gesê. Piet le Roux van Solidariteit se Navorsingsinstituut sê die voorgestelde nuwe kodes wat in die Staatskoerant gepubliseer is, is absurd. “Dis só absurd, dat dit dalk selfs tot die ondergang van BBBEE kan bydra, omdat dit onmoontlik word dit ernstig op te neem. Solidariteit ondersoek tans die saak en oorweeg sy opsies,” het hy aan Maroela Media gesê. Belanghebbendes het tot 4 Desember tyd om reaksie op die voorgestelde wetgewing te maak. Kommentaar moet op skrif aan [email protected] en [email protected] gerig word of per pos na The DTI Campus, 77 Meintjiesstraat, Sunnyside, Pretoria, 0002. Vir navrae, skakel 012 394 1609/1941